Keppni hófst að nýju í Bestu deild kvenna í fótbolta í gærkvöldi að loknu EM hléi. Toppbaráttan harðnaði eftir úrslit gærkvöldsins.
Efstu liðin tvö, Valur og Breiðablik, voru bæði í eldlínunni í gærkvöldi en leikjum þeirra úr 13. umferð mótsins var flýtt vegna þátttöku liðanna í Evrópukeppni. Valur tók á móti Stjörnunni að Hlíðarenda og þar fór 1-1. Bæði mörkin voru skoruð í fyrri hálfleik. Á sama tíma vann Breiðablik KR í Kópavogi, 5-0. 1-0 stóð þar í leikhléi en Breiðablik rúllaði yfir gestina í seinni hálfleik. Eftir leikina í gærkvöldi er Valur enn í efsta sæti deildarinnar en forskot þeirra á Breiðablik minnkaði í tvö stig. Valur er með 26 stig en Breiðablik 24 og Stjarnan er svo í þriðja sæti með 20 stig. Hinir þrír leikir 13. umferðar fara fram 16. ágúst en næst er leikið í deildinni á fimmtudaginn kemur þegar heil umferð fer fram.
Karlalið Breiðabliks komst í gærkvöldi áfram í þriðju umferð forkeppni Sambandsdeildar Evrópu í fótbolta. Breiðablik lék síðari leikinn gegn Buducnost frá Podgorica í Svartfjallalandi og tapaði með tveimur mörkum gegn einu. Ísak Snær Þorvaldsson skoraði mark Blika. Breiðablik vann fyrri leikinn 2-0 og einvígið því samanlagt 3-2 og fer áfram. Breiðablik mætir tyrkneska liðinu Istanbul Basaksehir í þriðju umferð. Víkingur komst áfram í sömu keppni í fyrradag og hefur árangur liðanna skotið Íslandi upp á styrkleikalista deilda hjá UEFA. Listinn er notaður við úthlutun sæta í Evrópukeppnum og hefur árangur Víkings og Breiðabliks tryggt íslenskum liðum eitt sæti í Evrópukeppnum til viðbótar. Ísland missti eitt sæti í Evrópukeppnunum fyrir þetta sumar en frá og með sumrinu 2024 verða á ný fjögur Evrópusæti í boði fyrir íslensk félagslið.
Grindahlauparinn bandaríski, Devon Allen, hefur sagt skilið við hlaupabrautina og fært sig yfir í aðra íþrótt. Allen á þriðja besta tíma sögunnar í 110 metra grindahlaupi og þótti líklegur til afreka á HM í síðustu viku. Hann þjófstartaði hins vegar í úrslitahlaupinu og var dæmdur úr leik. Það var svanasöngur hans á hlaupabrautinni í bili því hann hefur gengið til liðs við NFL-lið Philadelphia Eagles. Allen, sem er 27 ára, lék fótbolta í háskóla en valdi frekar að einbeita sér að hlaupunum. Hann gerði svo þriggja ára samning sem útherji hjá Örnunum í vor og ætlar að freista þess að komast í leikmannahóp liðsins fyrir leiktíðina í NFL-deildinni sem hefst í september.
Breiðablik minnkaði forystu Vals í efsta sæti Bestu deildar kvenna í fótbolta í gærkvöld þegar keppni hófst að nýju í deildinni eftir hlé vegna Evrópumótsins.